text: Esbjerg Energy møder Odense med mentalt overskud
  09 oktober 2015 kl. 11.17
  Det er med mentalt overskud, at Esbjerg Energy fredag aften tager imod Odense Bulldogs i Granly Hockey Arena. SønderjyskE møder samtidig hjemme Rødovre.
  
  
  Esbjerg har et psykologisk overtag i forhold til fynboerne, efter Energy-spillerne sendte  Odense på tidlig sommerferie i sidste sæsons kvartfinaleserie mellem de to hold, efter fire flotte Esbjerg-sejre. Også denne sæsons træningskampe bød på to Energy-sejre over fynboerne efter 5-0 i Odense og 6-1 i Esbjerg.
  - Vi har slået dem i de to træningskampe på et tidspunkt, hvor der manglede mange navne på kamprapporten. Det er lang tid siden og begge mandskaber er ændret en del siden vi slog dem. Fynboerne er et godt ishockeyhold og vi  skal være klar til at tage imod dem fra kampens start, understreger den 47-årige canadiske Esbjerg-træner, Mark Pederson.
  Esbjerg Energy er placeret på Metal Ligaens foreløbige tredjeplads, med 12 point efter seks kampe. Odense Bulldogs er nummer fire, ligeledes med 12 point.
  Kampen spilles kl. 19,30. På samme tidspunkt i SE Arena mødes SønderjyskE og Rødovre Mighty Bulls .
  